তথ্যবিবরণী নম্বর: ৪৫০২

**বৃদ্ধ বয়সে সঙ্গের প্রয়োজনে বৃদ্ধাশ্রম বাড়ছে**

**---দীপু মনি**

সিরাজগঞ্জ, ২০ বৈশাখ (৩ মে):

সমাজকল্যাণ মন্ত্রী ডা. দীপু মনি বলেছেন, বৃদ্ধ বাবা-মাকে একা বাসায় রেখে সংসারের প্রয়োজনে অনেক সন্তানকে কাজ কর্মে যেতে হয়। তখন মা-বাবারা নিঃসঙ্গতাবোধ করেন। বিষণ্নতায় তারা মানসিক সমস্যায় কষ্ট পান। এমন সময়ে বৃদ্ধদের যে কোনো সঙ্গের প্রয়োজন হয় এবং প্রয়োজন অনুভব করেন। যে কারণে আজ দেশের বিভিন্ন স্থানে বৃদ্ধাশ্রম গড়ে উঠছে।

মন্ত্রী সিরাজগঞ্জ সদর উপজেলার গজারিয়ায় হেনরী ভূবন বৃদ্ধাশ্রমের উদ্বোধন শেষে সাংবাদিকদের এসব কথা বলেন।

এ সময় উপস্থিত ছিলেন সিরাজগঞ্জ-২ আসনের সংসদ সদস্য ড. জান্নাত আরা হেনরী, সিরাজগঞ্জ-১ আসনের সংসদ সদস্য তানভীর শাকিল জয়, জেলা পরিষদ চেয়ারম্যান শামীম তালুকদার লাবু, জেলা আওয়ামী লীগের সভাপতি এডভোকেট কে এম হোসেন আলী হাসান ও সাধারণ সম্পাদক আব্দুস সামাদ তালুকদার।

সিরাজগঞ্জ-২ আসনের সংসদ সদস্য ড. জান্নাত আরা হেনরী ও তার স্বামী সিরাজগঞ্জ জেলা পরিষদ চেয়ারম্যান শামীম তালুকদার লাবুর ব্যক্তি উদ্যোগে ৬ একর জায়গায় নির্মিত দ্বিতল আধুনিক ভবনে ৫৬টি কক্ষে ১১২ জন বসবাস করতে পারবেন।

এই ভবনে বিনোদনসহ আছে নানা সুবিধা। সামনে সৌন্দর্যবর্ধন, পুকুরসহ আছে পার্ক সুবিধাও।

#

জাকির/সায়েম/মোশারফ/আব্বাস/২০২৪/২০৫০ ঘণ্টা

তথ্যবিবরণী নম্বর: ৪৫০১

**ভক্তদেরকে নৈতিক গুণাবলিসম্পন্ন**

**দেশপ্রেমিক নাগরিক হিসেবে গড়ে তুলতে হবে**

**---ধর্মমন্ত্রী**

ঢাকা, ২০ বৈশাখ (৩ মে):

ধর্মমন্ত্রী মোঃ ফরিদুল হক খান বলেছেন, ভক্তদেরকে নৈতিক গুণাবলিসম্পন্ন দেশপ্রেমিক নাগরিক হিসেবে গড়ে তুলতে হবে। ধর্মীয় বিষয়াদি দেখভাল করার পাশাপাশি ভক্তদের জীবনযাত্রাকে আরো সুন্দর ও অর্থবহ করে তোলার উদ্যোগ নিতে হবে। এছাড়া, ভক্তদের মননে সেবা ও দেশপ্রেম জাগ্রত করে সুনাগরিক হিসেবে গড়ে তুলতে হবে।

আজ বাংলাদেশের ক্যাথলিক চার্চের ঢাকা মহাধর্মপ্রদেশের সহকারী বিশপ সুব্রত বনিফাস গমেজের অভিষেক ও সংবর্ধনা অনুষ্ঠানে মন্ত্রী এসব কথা বলেন।

ধর্মমন্ত্রী বলেন, বাংলাদেশ ক্যাথলিক খ্রিষ্টমণ্ডলী এদেশে শিক্ষা ও সেবায় বিশেষ অবদানের পাশাপাশি বিভিন্ন ধর্মীয় সম্প্রদায়ের মধ্যে সম্প্রীতি ও সৌহার্দ্য বজায় রাখার ক্ষেত্রে গুরুত্বপূর্ণ ভূমিকা রেখে আসছে। নতুন সহকারী বিশপ তাঁর কর্মকাণ্ডের মাধ্যমে দেশ ও জাতির উন্নয়নে বিশেষ ভূমিকা রাখতে সক্ষম হবেন বলে মন্ত্রী আশাবাদ ব্যক্ত করেন। এছাড়া, প্রধানমন্ত্রী শেখ হাসিনা ঘোষিত স্মার্ট বাংলাদেশ গড়ে তোলার ক্ষেত্রে খ্রিষ্টান সম্প্রদায়কে অগ্রণী ভূমিকা রাখার আহ্বান জানান।

খ্রিষ্টানদের কল্যাণে সরকারের নানা পদক্ষেপ তুলে ধরে ধর্মমন্ত্রী বলেন, প্রধানমন্ত্রী শেখ হাসিনার নির্দেশনায় খ্রিষ্টান ধর্মীয় কল্যাণ ট্রাস্ট আইন ২০১৮ প্রণীত হয়েছে। এ আইনের আলোকে খ্রিষ্টান ধর্মীয় কল্যাণ ট্রাস্ট নানামুখী উন্নয়নমূলক কর্মকাণ্ড পরিচালনা করে আসছে। এ ট্রাস্টের মাধ্যমে চার্চের সংস্কার বা মেরামত ও সানডে স্কুলে অনুদান প্রদান করা হচ্ছে। এছাড়া, প্রধানমন্ত্রীর ত্রাণ ও কল্যাণ তহবিল হতে চার্চে নিয়মিতভাবে অনুদান প্রদান করা হয়ে থাকে। খ্রিষ্টান সম্প্রদায়ের কল্যাণে আরো বেশ কিছু নতুন পরিকল্পনা গ্রহণ করেছে সরকার।

উল্লেখ্য, বিশ্বের অন্যতম ধর্মগুরু পোপ ফ্রান্সিস ঢাকা মহাধর্মপ্রদেশের সহকারী বিশপ হিসেবে ফাদার সুব্রত বনিফাস গমেজকে মনোনয়ন দেন।

আর্চবিশপ বিজয় এন ডি ক্রুশের সভাপতিত্বে এতে অন্যান্য বিশপ, ফাদার, সিস্টার ও খ্রিষ্টান সম্প্রদায়ের গণ্যমান্য ব্যক্তিবর্গ উপস্থিত ছিলেন।

পরে নতুন সহকারী বিশপের সম্মানে মনোজ্ঞ সাংস্কৃতিক অনুষ্ঠান আয়োজন করা হয়।

#

আবুবকর/সায়েম/সঞ্জীব/আব্বাস/২০২৪/১৯০৭ ঘণ্টা

তথ্যবিবরণী নম্বর : ৪৫০০

**ওরাল ক্যান্সার সম্পর্কে নাগরিকদের সচেতন হতে হবে**

**--মহিলা ও শিশু বিষয়ক প্রতিমন্ত্রী**

গাজীপুর, ২০ বৈশাখ (৩ মে ):

মহিলা ও শিশু বিষয়ক প্রতিমন্ত্রী এবং শান্তি ক্যান্সার ফাউন্ডেশনের প্রধান উপদেষ্টা সিমিন হোসেন (রিমি) বলেছেন, বাংলাদেশে দিন দিন ওরাল ক্যান্সারে আক্রান্ত রোগীর সংখ্যা বেড়ে চলেছে। ওরাল ক্যান্সার সম্পর্কে নাগরিকদের সচেতন হতে হবে।

আজ গাজীপুরের কাপাসিয়া উপজেলায় শান্তি ক্যান্সার ফাউন্ডেশনের উদ্যোগে এবং প্রতিমন্ত্রীর সহযোগিতায় আয়োজিত ওরাল ক্যান্সার বিষয়ক সচেতনতামূলক আলোচনা সভায় প্রধান অতিথির বক্তব্যকালে প্রতিমন্ত্রী একথা বলেন।

প্রতিমন্ত্রী বলেন, বাংলাদেশে মূলত লিভার, স্তন, কোলন ও ওরাল ক্যান্সারে আক্রান্ত হয়ে রোগীরা হাসপাতালে ভর্তি হন। এর মধ্যে অধিকাংশ ওরাল ক্যান্সারে আক্রান্ত রোগীরা জানেন না কীভাবে এই ক্যান্সার সংক্রমিত হয়। ওরাল ক্যান্সার সম্পর্কে সচেতনতা বৃদ্ধির মাধ্যমে এই ক্যান্সার অনেকাংশে নিয়ন্ত্রণ করা সম্ভব।

প্রতিমন্ত্রী আরো বলেন, পান, জর্দা, গুল ইত্যাদির মাধ্যমে ওরাল ক্যান্সারে আক্রান্ত হওয়ার সম্ভাবনা বেশি থাকে। এসব দ্রব্য সেবন থেকে বিরত থাকার জন্য প্রতিমন্ত্রী আহ্বান জানান। ওরাল ক্যান্সার প্রতিরোধে রাতে ঘুমানোর পূর্বে উত্তম রূপে দাঁত ব্রাশ করার পরামর্শ দেন তিনি।

প্রতিমন্ত্রী বলেন, মে মাস ওরাল ক্যান্সার প্রতিরোধের মাস। শান্তি ফাউন্ডেশনে ওরাল ক্যান্সার পরীক্ষা করার ব্যবস্থা করা হয়েছে। তিনি আরো বলেন, ক্যান্সারের চিকিৎসা একটি ব্যয়বহুল চিকিৎসা। শুধু সরকারি অনুদানের মাধ্যমে দেশের সকল ক্যান্সার রোগে আক্রান্ত রোগীর পাশে দাঁড়ানো সম্ভব নয়। এই লক্ষ্যে দেশের বিত্তশালী মানুষদের মানবিক হয়ে ক্যান্সার রোগীদের পাশে দাঁড়ানোর আহ্বান জানান।

অনুষ্ঠানে দেশের খ্যাতনামা ক্যান্সার বিশেষজ্ঞ এবং শান্তি ক্যান্সার ফাউন্ডেশনের প্রতিষ্ঠাতা প্রফেসর পারভীন শাহিদা আখতার উপস্থিত ছিলেন।

#

আলম/সায়েম/সঞ্জীব/শামীম/২০২৪/১৮১০ঘণ্টা

তথ্যবিবরণী নম্বর : ৪৪৯৯

**খুলনায় বস্ত্র ও পাট মন্ত্রণালয়ের প্রশিক্ষণ কর্মসূচির উদ্বোধন**

খুলনা, ২০ বৈশাখ (৩ মে ):

বস্ত্র ও পাট মন্ত্রণালয়ের উদ্যোগে খুলনায় দু’দিনব্যাপী ইন-হাউজ প্রশিক্ষণ কর্মসূচির উদ্বোধন করা হয়েছে।

আজ খুলনায় যুব উন্নয়ন অধিদপ্তরের উপপরিচালকের কার্যালয়ের সম্মেলন কক্ষে বস্ত্র ও পাট মন্ত্রণালয়ের সচিব মো. আব্দুর রউফ প্রধান অতিথি হিসেবে এ কর্মসূচির উদ্বোধন করেন।

প্রথম ব্যাচে মন্ত্রণালয়ের নবম গ্রেড ও তদূর্ধ্ব ২০ জন কর্মকর্তা এতে অংশগ্রহণ করেন। প্রশিক্ষণার্থীরা দু’দিনব্যাপী প্রশিক্ষণের অংশ হিসেবে বিভিন্ন সেশনে অংশগ্রহণ ছাড়াও নিকটবর্তী দর্শনীয় ও গুরুত্বপূর্ণ স্থানসমূহ পরিদর্শন করবেন।

#

মাহমুদুল/সায়েম/সঞ্জীব/শামীম/২০২৪/১৬৫৫ঘণ্টা

তথ্যবিবরণী নম্বর : ৪৪৯৮

**৪ মে বন্ধ যেসব জেলার শিক্ষা প্রতিষ্ঠান**

ঢাকা, ২০ বৈশাখ (৩ মে ):

দেশে চলমান তাপদাহের কারণে আবহাওয়া অধিদপ্তরের আবহাওয়া পূর্বাভাসের ভিত্তিতে খুলনা ও রাজশাহী বিভাগের সকল জেলা, ঢাকা বিভাগের ঢাকা ও টাঙ্গাইল জেলা, চট্টগ্রাম বিভাগের চাঁদপুর জেলা এবং রংপুর বিভাগের রংপুর, কুড়িগ্রাম, নীলফামারী ও দিনাজপুর জেলার সকল মাধ্যমিক স্কুল, কলেজ, মাদ্রাসা ও কারিগরি শিক্ষা প্রতিষ্ঠান আগামীকাল শনিবার, ৪ মে ২০২৪ তারিখ বন্ধ থাকবে।

#

খায়ের/সায়েম/সঞ্জীব/শামীম/২০২৪/১৬৫০ঘণ্টা

তথ্যবিবরণী নম্বর : ৪৪৯৭

**কোভিড-১৯ সংক্রান্ত সর্বশেষ প্রতিবেদন**

ঢাকা, ২০ বৈশাখ (৩ মে ):

স্বাস্থ্য অধিদপ্তরের তথ্যানুযায়ী গতকাল বৃহস্পতিবার সকাল ৮টা থেকে আজ শুক্রবার সকাল ৮টা পর্যন্ত ২৪ ঘণ্টায় দেশে ১০ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৪ দশমকি ২৪ শতাংশ। এ সময় ২৩৬ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৯৪ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৭ হাজার ৪৭৮ জন।

#

দাউদ/সায়েম/সঞ্জীব/শামীম/২০২৪/১৬৪৫ঘণ্টা

তথ্যবিবরণী নম্বর: ৪৪৯৬

**জাতিসংঘে সর্বসম্মতিক্রমে বাংলাদেশের ‘শান্তির সংস্কৃতি’ রেজুল্যুশন গৃহীত**

নিউইয়র্ক, ৩ মে:

গতকাল **জাতিসংঘ** সাধারণ পরিষদে বাংলাদেশ উত্থাপিত ‘শান্তির সংস্কৃতি’ শীর্ষক রেজুল্যুশন-টি সর্বসম্মতিক্রমে গৃহীত হয়েছে। ১১২টি দেশ এই রেজুল্যুশটিতে কো-স্পন্সর করেছে। জাতিসংঘে নিযুক্ত বাংলাদেশের স্থায়ী প্রতিনিধি রাষ্ট্রদূত মোহাম্মদ আব্দুল মুহিত বাংলাদেশের পক্ষে রেজুল্যুশনটি উত্থাপন করেন।

এ বছর আলোচ্য রেজুল্যুশনটি একটি বিশেষ তাৎপর্য্য বহন করে। কেননা এ বছরে শান্তির সংস্কৃতির ঘোষণা এবং এ বিষয়ক কর্মসূচি Declaration and Programme of Action on a Culture of Peace ২৫তম বর্ষে পদার্পণ করেছে। প্রধানমন্ত্রী শেখ হাসিনার প্রথম মেয়াদে সরকার পরিচালনার সময় ১৯৯৯ সালে প্রথমবারের মতো জাতিসংঘ সাধারণ পরিষদে শান্তির সংস্কৃতির ঘোষণা এবং এ বিষয়ক কর্মসূচি গৃহীত হয়। এরপর থেকে প্রতিবছর বাংলাদেশ ‘শান্তির সংস্কৃতি’ রেজুল্যুশনটি জাতিসংঘ সাধারণ পরিষদে উপস্থাপন করে আসছে যা শান্তি ও অহিংসার সংস্কৃতিকে উন্নীত করার জন্য ৮টি বিশেষ ক্ষেত্রকে চিহ্নিত করে এবং সে অনুযায়ী কার্যক্রম গ্রহনের জন্য সকলকে আহবান জানানো হয়। এছাড়া, সাধারণ পরিষদের সভাপতির নেতৃত্বে ২০১২ সাল থেকে ‘শান্তির সংস্কৃতি’ বিষয়ে বাংলাদেশ জাতিসংঘে একটি উচ্চ পর্যায়ের ফোরামের আয়োজন করে আসছে।

প্রস্তাবটি উপস্থাপনের সময় রাষ্ট্রদূত মুহিত বিভিন্ন বৈশ্বিক চ্যালেঞ্জের প্রেক্ষাপটে শান্তির সংস্কৃতির অব্যাহত প্রাসঙ্গিকতা তুলে ধরেন। তিনি বলেন, আজ বিশ্ব ক্রমবর্ধমান দ্বন্দ্ব এবং মানবিক মর্যাদা অবজ্ঞার মুখোমুখি। এই ক্রমবর্ধমান সংঘাত ও সহিংসতা উত্তরণে মানবমনে সম্প্রীতি ও সহমর্মিতার ভাবকে পুনরুজ্জীবিত করতে হবে, সমতা ও সকল মানুষের সমমর্যাদার চেতনাকে সমুন্নত করতে হবে এবং সর্বপোরি যুদ্ধের চেয়ে শান্তিকে অনেক বেশি লাভজনক করে তুলতে হবে।

এবারের রেজুল্যুশনটিতে শান্তির সংস্কৃতির ঘোষণা এবং এ বিষয়ক কর্মসূচির ২৫তম বার্ষিকী যথাযথভাবে পালন ও উদ্‌যাপনের জন্য সাধারণ পরিষদের সভাপতিকে দিনব্যাপী একটি উচ্চ পর্যায়ের ফোরাম আহ্বান করার জন্য অনুরোধ জানানো হয়েছে। এছাড়া, এ রেজুল্যুশনে সাধারণ পরিষদের সদস্য রাষ্ট্র, জাতিসংঘের আন্তর্জাতিক ও আঞ্চলিক সংস্থা, নাগরিক সমাজ, বেসরকারি খাত, বিভিন্ন শিক্ষা প্রতিষ্ঠান এবং মিডিয়াসহ অন্যান্য অংশীজনদের শিক্ষা ও জনসচেতনতা সম্প্রসারণসহ অন্যান্য আয়োজনের মাধ্যমে যথাযথভাবে এই বার্ষিকীটি পালনের আমন্ত্রণ জানানো হয়েছে।

যুদ্ধ ও ধ্বংসযজ্ঞে বাংলাদেশের নিজস্ব অভিজ্ঞতার কথা উল্লেখ করে রাষ্ট্রদূত মুহিত বলেন, ‘জাতিসংঘে শান্তির সংস্কৃতির ধারণা প্রবর্তনের বাংলাদেশের উদ্যোগটি আমাদের নিজস্ব অভিজ্ঞতা থেকে অনুপ্রাণিত’। তিনি আরো বলেন, ‘বৈষম্য, বর্ণগত অসহিষ্ণুতা এবং পরাধীনতা আমাদের একটি ধ্বংসাত্মক যুদ্ধে অংশ নিতে বাধ্য করে। এ কারণেই আমরা শান্তির প্রসারকে আমাদের পররাষ্ট্রনীতির একটি মৌলিক নীতিতে পরিণত করেছি’।

রেজুল্যুশনটির বিবেচনার পূর্বে শান্তির সংস্কৃতির ওপর সাধারন পরিষদে একটি সাধারণ বিতর্ক অনুষ্ঠিত হয়। এতে বহুসংখ্যক সদস্য রাষ্ট্র বক্তব্য প্রদান করে। এ সময় তাঁরা শান্তির সংস্কৃতির ঘোষণা এবং এ বিষয়ক কর্মসূচি বাস্তবায়নে তাদের প্রতিশ্রুতির কথা পুনর্ব্যক্ত করে। প্রতিনিধিদলগুলো জাতিসংঘে শান্তির সংস্কৃতির ধারণাকে সুপ্রতিষ্ঠিত করার ক্ষেত্রে বাংলাদেশের ঐতিহাসিক নেতৃত্বের কথা উল্লেখ করে বাংলাদেশকে ধন্যবাদ জানানো হয়।

১১২টি দেশ এবছর বাংলাদেশের এই রেজুল্যুশনটিকে কো-স্পন্সর করেছে যা ‘শান্তির সংস্কৃতি’ শীর্ষক রেজুল্যুশনটির প্রতি জাতিসংঘের সদস্য রাষ্ট্রগুলোর অব্যাহত সমর্থণের সাক্ষ্য বহণ করে।

#

মিশন নিউইয়র্ক/জুলফিকার/রবি/সাজ্জাদ/শামীম/২০২৪/১২৪৫ ঘণ্টা

তথ্যবিবরণী নম্বর : ৪৪৯৫

**যুক্তরাষ্ট্রের নেসা সেন্টার প্রতিনিধিদলের ওয়াশিংটনে বাংলাদেশ দূতাবাস পরিদর্শন**

**সন্ত্রাসবাদ মোকাবিলায় বাংলাদেশের সাফল্যের প্রশংসা**

ওয়াশিংটন ডিসি, ৩ মে :

মার্কিন প্রতিরক্ষা দপ্তরের Near East South Asia (NESA) Center for Strategic Studies এর একটি প্রতিনিধিদল বুধবার ওয়াশিংটন ডিসিতে বাংলাদেশ দূতাবাস পরিদর্শন করেন এবং মিশনের কর্মকর্তাদের সাথে একটি ইন্টারেক্টিভ সেশনে অংশ নেন। NESA -এর ডিস্টিংগুইশ প্রফেসর ড. হাসান আব্বাস ৪৬ সদস্যের প্রতিনিধিদলের নেতৃত্ব দেন। ওয়াশিংটন ডিসিতে নেসা সেন্টার আয়োজিত একটি সেমিনারে 28 দেশের অংশগ্রহণকারী ব্যক্তিবর্গ এ দলে অন্তর্ভুক্ত ছিলেন।

যুক্তরাষ্ট্রে বাংলাদেশের রাষ্ট্রদূত মোহাম্মদ ইমরান দূতাবাসে নেসা সেন্টারের প্রতিনিধিদলকে স্বাগত জানান এবং অনুষ্ঠানে মূল প্রবন্ধ উপস্থাপন করেন।

রাষ্ট্রদূত তাঁর বক্তব্যে বাংলাদেশের ইতিহাস এবং দেশের সাম্প্রতিক আর্থসামাজিক উন্নয়ন তুলে ধরেন। তিনি রোহিঙ্গা সংকট ইস্যু, সন্ত্রাসবাদ ও চরমপন্থা মোকাবিলায় বাংলাদেশের সাফল্য ও গ্লোবাল কমিউনিটি এনগেজমেন্ট অ্যান্ড রিজিলিয়েন্স ফান্ড (জিসিইআরএফ)-এ দেশের অগ্রগতির ওপরও আলোচনা করেন। দীর্ঘস্থায়ী রোহিঙ্গা সংকট প্রসঙ্গে তিনি মিয়ানমারের রাখাইন রাজ্যে বাস্তুচ্যুত রোহিঙ্গাদের জন্মভুমিতে টেকসই ও মর্যাদাপূর্ণ প্রত্যাবাসনের বিষয়ে বাংলাদেশের অবস্থান পুনর্ব্যক্ত করেন। তিনি আরো বলেন, যদি সমস্যাটি আরো দীর্ঘায়িত হয় তবে এটি সমগ্র অঞ্চলের নিরাপত্তা ও স্থিতিশীলতাকে প্রভাবিত করতে পারে এবং উন্নয়ন উদ্যোগকে হুমকির মুখে ফেলতে পারে।

নেসার প্রফেসর ড. হাসান আব্বাস তাঁর বক্তৃতায় সন্ত্রাস, সহিংস চরমপন্থা এবং জলবায়ু পরিবর্তনের চ্যালেঞ্জ মোকাবিলায় বাংলাদেশের সাফল্যের ভূয়সী প্রশংসা করেন।

#

সাজ্জাদ/জুলফিকার/রবি/সাজ্জাদ/আলি/মানসুরা/২০২৪/১০৩০ ঘন্টা